**Zapisnik 4. seje Sveta staršev OŠ Slivnica pri Celju,**

**ki je potekala v torek, 18. 5. 2021,**

**z začetkom ob 16. uri preko video povezave.**

**Prisotni člani:** Katja Dolničar, Erika Drobnak, Damjana Gračnar, Irena Hercog, Andreja Obrez, Urška Gril, Lidija Kupec, Albina Rezar Planko, Alja Polenek, Lidija Lapornik, Polonca Škoberne

**Odsotni člani:** Katarina Kokot, Matej Vidergar, Natalija Vidergar, Petra Ivanjko, Boris Dolničar

**Dnevni red:**

1. Ugotovitev sklepčnosti in potrditev dnevnega reda
2. Pregled zapisnika 3. redne seje Sveta staršev
3. Predstavitev kandidatov za ravnatelja OŠ Slivnica pri Celju
4. Glasovanje in oblikovanje obrazloženega mnenja Sveta staršev o obeh kandidatih
5. Predlog delovnih zvezkov, ki jih bodo učitelji in učenci uporabljali pri pouku v šolskem letu 2021/2022
6. Začetek pouka v šolskem letu 2021/2022
7. Tekoča problematika
8. Razno

1. Ugotovitev sklepčnosti in potrditev dnevnega reda

Predsednica Alja Polenek je vse pozdravila in preverila prisotnost. Ugotovila je, da je na seji prisotnih 11 članov od 16, sklepčnost je zagotovljena. Prebrala je dnevni red in vprašala, če se člani z njim strinjajo.

Sklep št. 1: **Člani Sveta staršev potrjujejo predlagan dnevni red seje.**

2. Pregled zapisnika 3. redne seje Sveta staršev

Predsednica na kratko povzame zapisnik 3. redne seje ter prebere sklepe. Na zapisnik ni bilo pripomb.

Sklep št. 2: **Člani Sveta staršev potrjujejo zapisnik 3. redne seje Sveta staršev.**

Predsednica pove, zakaj tokrat zapisnik potrjujejo na redni seji. Na šoli ni bilo prakse, da bi člani Sveta staršev pošiljali staršem svojega razreda zapisnikov. Ker so starši omenjali neinformiranost, je bil na seji Sveta staršev v nato sprejet sklep, da se zapisnik potrjuje korespondenčno in se nato objavi na šolski spletni strani, kjer je dostopen vsem.

Po 3. redni seji pa tokrat na korespondenčni seji ni bilo odziva članov na predlog zapisnika. Predsednica vpraša člane, če se strinjajo s korespondenčnim potrjevanjem. Poslovnik sicer predvideva, da se na šolski spletni strani objavi predlog zapisnika, brez poimenskih navedb, zapisnik pa se nato potrdi na naslednji redni seji. Hkrati pove, da se ji zdi še posebej pomembno, da se zapisnik zadnje seje potrdi ažurno, saj ga v naslednjem šolskem letu ne more potrjevati svet staršev v novem sestavu. Predlaga, da se dopolni 24. člen Poslovnika Sveta staršev OŠ Slivnica pri Celju, in sicer:

Sklep št. 3: **24. členu Poslovnika Sveta staršev OŠ Slivnica pri Celju se doda:**

**Zapisnik zadnje seje sveta staršev v obstoječem sestavu tekočega šolskega leta se potrdi korespondenčno, v petih delovnih dneh po prejemu zapisnika.**

Člani potrdijo 3. sklep z dvigom rok. Predsednica vpraša člane tudi, če želijo, da se seje snemajo. Snemanje sicer ni predvideno po poslovniku, v vsakem primeru se morajo vsi člani s tem strinjati. Člani nimajo želje, da bi se seje snemale.

3. Predstavitev kandidatov za ravnatelja OŠ Slivnica pri Celju

Predsednica razloži, da je bil 12. 3. 2021 v Uradnem listu objavljen razpis za prosto delovno mesto ravnatelja. Na razpis sta se prijavili 2 kandidatki, Breda Županc in Kristina Radoš Janežič. Po priporočeni pošti je prejela zaprosilo predsednice Sveta šole za obrazloženo mnenje o kandidatih za ravnatelja, skupaj z gradivom (prijavi dveh kandidatov). Od 6. 5. 2021 dalje teče 20-dnevni rok, v katerem mora Svet staršev izvesti sestanek na daljavo in skupaj oblikovati mnenje. V skladu s 53.a členom ZOFVI mora Svet staršev podati pisno obrazloženo mnenje za vsakega od kandidatov v postopku imenovanja ravnatelja.

Predsednica predlaga, da se kandidatki obravnava po abecednem redu. Pripomb na predlog ni bilo, zato se pokliče gospo Kristino Radoš Janežič, ki se vključi v video konferenco.

### Predstavitev 1. kandidatke za ravnatelja OŠ Slivnica pri Celju

Gospa Kristina Radoš Janežič se predstavi. Ob drsnicah razloži, kakšna je njena izobrazba in njene izkušnje v vzgoji in izobraževanju, kakšna je njena vizija, kako vidi poslanstvo šole, kako bi dosegla uspešnost in prepoznavnost šole, kako bi pridobivala sredstva, kaj bi posodobila, katere projekte bi vpeljala. Opravila je izpit za ravnatelja v programu Šole za ravnatelja. Zelo pomembno se ji zdi povezovanje s starši in okoljem, medgeneracijsko ter medkulturno. Šolo bi predstavljala v različnih medijih in jo povezovala z drugimi šolami. Uspešnost in širšo prepoznavnost šole želi doseči s sodobnimi metodami poučevanja, z aktivnim vključevanjem učencev v življenje in delo kraja, s tesnejšim sodelovanjem šole z gospodarskimi in negospodarskimi subjekti, kakovostnim sodelovanjem učitelj – ravnatelj – učenec – starši – okolje … Predstavi tudi terminski načrt za prvih nekaj mesecev mandata.

Predsednica ji zastavi nekaj vprašanj:

* + - 1. **Šola je energetsko sanirana, med poletjem jo čaka še velik projekt – notranja renovacija. Kako vidite vlogo ravnatelja pri povezovanju z ustanoviteljem šole - z občino Šentjur?**

Gospa Kristina Radoš Janežič odgovarja, da je župan naklonjen razvoju šol, vendar težave nastanejo pri financah. Z vztrajnostjo in skupnimi močmi se da veliko doseči.

* + - 1. **Kako gledate na projektno delo na šoli? V katere projekte konkretno bi vključili šolo in s tem obogatili njen program in opremo?**

Glede projektov gospa Kristina Radoš Janežič odgovarja, da je možnosti za vključevanje projektov ogromno, treba je že sedanje delo vključiti in usmeriti v projekte. Zagotovo se na šoli že zelo veliko dela, pa mogoče to ni tako znano. Trenutni razpisi ministrstva omogočajo nakup IKT opreme, s pomočjo projektov, ki povezujejo šolo in lokalno skupnost ter hkrati promovirajo šole, pa je mogoče pridobiti tudi kakšna dodatna sredstva. Prepričana je, da projektno delo ne sme predstavljati hude dodatne obremenitve in iskanju novih idej, temveč je treba graditi na že obstoječem.

* + - 1. **Kakšne možnosti vidite za dobro komunikacijo v novem kolektivu in novem okolju?**

Gospa Kristina Radoš Janežič odgovarja, da je novega okolja ni strah, pomembna je dvosmerna komunikacija. Je zelo komunikativna oseba, ki ne želi biti z nikomer v sporu, saj moramo vsi delati za isti cilj. Pomembni so ji dobri medsebojni odnosi in pozitivno vzdušje.

Predsednica je nato dala možnost staršem, da zastavijo še kakšno vprašanje. Dodatnih vprašanj ni bilo, zato se zahvali za predstavitev.

### Predstavitev 2. kandidatke za ravnatelja OŠ Slivnica pri Celju

V video konferenco se vključi gospa Breda Županc. Tudi ona najprej pove nekaj o svojih delovnih izkušnjah v vzgoji in izobraževanju. Predstavi tudi svoje dodatno izobraževanje, vodenje interesnih dejavnosti, prostovoljno delo v različnih društvih. Predstavi tudi njen program dela. Učenci morajo biti v šoli varni, enakovredni, spoštovani in slišani. Pouk mora biti kvaliteten, vključevati je potrebno sodobne metode poučevanja, vključen mora biti tudi vzgojni moment, treba je tudi delati na strpnosti, sodelovanju in empatiji. Učenci morajo vedeti, zakaj se učijo in svoje znanje uporabiti v različnih situacijah. Pomembni so dobri projekti, mednarodno povezovanje ter povezovanje z lokalnim okoljem. Pomembna ji je neposredna komunikacija, odkrit dialog s kolektivom, starši ter lokalno skupnostjo.

Predsednica ji zastavi nekaj vprašanj:

* + - 1. **Šola je energetsko sanirana, med poletjem jo čaka še velik projekt – notranja renovacija. Kako vidite vlogo ravnatelja pri povezovanju z ustanoviteljem šole –**

**z občino Šentjur?**

Gospa Breda Županc odgovarja, da je pri sodelovanju potrebno vztrajati z dobrimi in realnimi načrti ter argumenti.

* + - 1. **Kako gledate na projektno delo na šoli? V katere projekte konkretno bi vključili šolo in s tem obogatili njen program in opremo?**

Pomembna je kvaliteta in ne kvantiteta. Podpira mednarodne projekte, kjer se krepi znanje jezika in učenje medkulturnih vzorcev. Zelo dobra projekta sta eTwinning ter Unescova mreža šol. Pogreša projekte na področju podjetnosti.

* + - 1. **Je vaše poznavanje okolja močno orodje ali vas bo poznavanje kolektiva oviralo v novi vlogi? Kako boste motivirali sodelavce in kako bi poskrbeli za dvosmerno komunikacijo?**

Gospa Breda Županc pove, da nova vloga pomeni tudi nove odnose. O tem se je s sodelavci že pogovarjala in se nove vloge ne boji. Ona bo kot vodja in organizator želela, da delujejo kot eno, da se stvari peljejo naprej. Sodelavce bo za dodatno delo v projektih navdušila tako, da bo z njimi sodelovala, organizirala bo manjše skupine, kjer se bodo želje, težave, zamisli predebatirale ter določile skupno vizijo. Komunikacija mora biti takojšnja, odprta. Treba se je pogovarjati in njena vrata bodo, če bo ravnateljica, vedno odprta.

* + - 1. **Imate v mislih že kakšno novost ali spremembo?**

Spremembe bodo že zdaj zelo velike, saj bo nova ravnateljica, pomočnica ravnateljice ter šola se bo med poletnimi počitnicami prenavljala. V mislih pa ima ustanovitev šolskega radia in dramske skupine, ki jo pogreša.

Predsednica je nato dala možnost staršem, da zastavijo še kakšno vprašanje. Dodatnih vprašanj ni bilo, zato se zahvali za predstavitev.

Predsednica predlaga, da preidejo na zadnjo točko - oblikovanje mnenja članov sveta staršev in glasovanje članov. V nadaljevanju so prisotni le člani Sveta staršev.

4. Glasovanje in oblikovanje obrazloženega mnenja Sveta staršev o obeh kandidatih

Predsednica odpre razpravo o predstavitvah in prosi člane za mnenja, iz katerih se bo nato oblikovalo skupno obrazloženo mnenje za vsakega kandidata posebej.

Predsednica na kratko predstavi načine glasovanja, ki jih sicer predvideva Poslovnik sveta staršev, ki so ga sprejeli. Seja potek na daljavo, zato predlaga javno glasovanje, z zapisom glasu v za to namenjeno polje video povezave. Vpraša, ali se starši s tem strinjajo. Starši potrdijo strinjanje z dvigom rok, pripomb na predlog ni bilo.

Sklep št. 3: **Starši soglasno izberejo javno glasovanje.**

Od 11 prisotnih članov jih je 6 glasovalo za Kristino Radoš Janežič, 5 pa za Bredo Županc.

Sklep št. 4: **Člani Sveta staršev so na seji za primernejšo kandidatko za ravnatelja OŠ Slivnica pri Celju izglasovali Kristino Radoš Janežič.**

Predsednica Sveta staršev bo na osnovi zapiskov pripravila osnutek mnenja in ga še isti dan preko elektronske pošte posredovala članom v dopolnitev/potrditev, nato ga bo v petek posredovala Svetu šole. Zahvali se članom za aktivno udeležbo.

5. Predlog delovnih zvezkov, ki jih bodo učitelji in učenci uporabljali pri pouku v šolskem letu 2021/2022

V sejo se vključi ravnateljica Marjeta Košak. Predsednica pove, da so člani kot prilogo dobili seznam delovnih zvezkov, ki jih bodo učitelji in učenci uporabljali pri pouku v šolskem letu 2021/2022. Ravnateljico sprašuje, če so kakšna večja odstopanja v cenah v primerjavi z lanskim letom. Ravnateljica pove, da so odstopanja za maksimalno 3 €, to pa zaradi prenovljenih izdaj gradiva.

V vseh razredih so sezname delovnih zvezkov potrdili. V 8. razredu so starši opozorili na nerešenost delovnega zvezka za angleščino. Ravnateljica bo preverila zadevo in pripravila za starše obvestilo. Mogoče je vzrok za nerešenost tudi v drugačni obliki dela med pandemijo in interaktivnih gradivih. Predsednica pove, da so na seji Aktiva svetov staršev osnovnih šol celjske regije predstavili dobro prakso OŠ Dobrna, kjer se pripravi spletna anketa, ki se enostavno pošlje staršem po razredih, hkrati pa lahko tudi sporočijo glede nerešenih gradiv.

Sklep št. 5: **Člani Sveta staršev dajejo soglasje k cenam delovnih zvezkov za šolsko leto 2021/2022.**

6. Začetek pouka v šolskem letu 2021/2022

Leta 2012 je prišel v veljavo Pravilnik o šolskem koledarju, ki narekuje, da se pouk – redne ure in dopolnilni/dodatni pouk – lahko začne ne prej kot ob 7.30. Ker to na šoli povzroči težave pri organizaciji pouka in šolskega prevoza, smo že v prejšnjih letih starši soglašali, da se lahko posamezne dejavnosti izvaja ob 7.10.

Sklep št. 6: **Člani Sveta staršev soglašajo, da se v šolskem letu 2021/2022 pouk začenja ob 8. uri, posamezne dejavnosti pa ob 7.10.**

7. Tekoča problematika

Predsednica daje besedo članom.

* Člane zanima, če je že kaj novega glede problematike nevarnih šolskih poti. Ravnateljica pove, da je bil sredi aprila sklican sestanek, kjer je bil opravljen ogled šolskih poti. Šolske poti so presojali z vidika varnosti in katere oznake so potrebne na nevarnih odsekih. Ugotovili so, da poti niso zelo prometne, obstajajo pa nevarni odseki, ki se jih bo primerno označilo in če bo finančno možno, se bo organiziral tudi prevoz s kombijem. Zapisnik zaenkrat še ni bil končan in poslan na šolo. Predsednico zanima, kako je bil sestanek izveden, zakaj na ogledu niso bili prisotni starši, kot so prosili, če so se postavili kakšni časovni roki za izvedbo in če bo zapisnik sestanka lahko objavljen na spletni strani šole. Starši so pred tem na sestanku predlagali, da se ogled opravi peš, tako kot hodijo peš otroci. Dodala je, da je Svet staršev že predlagal šoli formiranje delovne skupine za prometno varnost učencev, v katero bi bil vključen eden od staršev. Ravnateljica odgovarja, da je pri sestanku šlo za strokovno presojo, vozili so se po vseh trasah in se ustavljali na nevarnih odsekih. Pozanimala se bo, če lahko zapisnik objavi.

Predsednica meni, da starši morajo biti informirani in da se naslednje šolsko leto zagotovi vključitev vsaj enega od staršev, saj oni najbolje vedo, kje so nevarnosti šolskih poti njihovih otrok, ter povedala, da se načrt varnih šolskih poti ažurira vsako leto. Članom je predlagala, da naslednje leto na prvem roditeljskem sestanku v razredu povedo, da se ažurira načrt varnih šolskih poti in da se zainteresirani vključijo v delo skupine. Starši bi morali vedeti, na koga se lahko obrnejo, če želijo opozoriti na prometne nevarnosti šolskih poti.

* Starši posredujejo tudi različne pripombe na jedilnik. Kombinacije jedi ne gredo skupaj, malice so puste, monotone, zakaj morajo biti vsak petek na jedilniku ribe, ki jih otroci ne jedo, zakaj objavljen jedilnik ni enak dejanskemu stanju, zakaj v jedilnici ni več na razpolago košara s kruhom, zakaj v šolo ni dovoljeno prinašanje hrane, zakaj ni popoldanska malica brezplačna. Ravnateljica odgovarja, da bo glede kombinacij opozorila vodjo prehrane, mogoče je vzrok tudi v tem, da imamo različni ljudje različne navade. Ribe so večkrat vključene v jedilnik, ker so nas na pregledu NIJZ opozorili, da imamo premalo rib. Glede objave jedilnika smo se že dogovorili, da se bo objavljal tedensko in ne enkrat mesečno, da dejansko stanje ne bo odstopalo od realnosti. Kotiček s kruhom res ni več na voljo, saj so zdaj med pandemijo taka navodila NIJZ. Prinašanje hrane v šolo ni dovoljeno, saj so tako sklenili na eni izmed sej, ker so otroci v šolo prinašali vse mogoče, do težav pride potem pri otrocih, ki imajo dieto. Popoldanska malica pa je ekonomska kategorija, saj mora šola plačati surovine in pripravo.

Predsednica predlaga, da se vsako leto spletno izvede anketa o prehrani, kar je enostavno izvedljivo in bi jo lahko izpolnili vsi učenci. Starši morajo dobiti povratno informacijo, sploh če jih več opozarja ali sporoča pripombe. Na šoli deluje skupina za prehrano, zato predsednica predlaga, da se jim ob tem predstavi ankete o prehrani, da lahko člani skupine po potrebi predlagajo morebitne spremembe. Ravnateljica pove, da letos anketa ni bila izvedena, ker so bili učenci 5 mesecev doma.

8. Razno

* Poročanje predsednice o delu in delu Zveze aktivov svetov staršev Slovenije. Predsednica pove, da je Svet staršev OŠ Slivnica pri Celju včlanjen v aktiv, a se je do sedaj sama udeleževala njegovih sej, ki so 2x ali 3x letno, zdaj na daljavo. Enkrat se je seje udeležil tudi njen namestnik, gospod Dolničar. Upa, da se bo tudi njen naslednik v prihodnjem šolskem letu sej redno udeleževal. Vključenost v ASSSOŠCR je izjemna priložnost za izmenjavo dobrih praks in izmenjavo koristnih informacij na šolah.

Pred kratkim je bila zadnja seja v tem šolskem letu, kjer so predstavili novo vodstvo zveze – nova predsednica je Lara Romih. Naredili so analizo cen delovnih zvezkov, kot vsako leto in naša šola ima še vedno zelo nizke cene gradiv, v primerjavi z ostalimi. V okviru aktiva so organizirana tudi številna izobraževanja in seminarji, npr. o delovanju šolskih skladov, na tej seji pa je dr. Simon Slokan, glavni inšpektor Inšpektorata za šolstvo in šport predstavil delo inšpektorata, spregovoril o poti reševanja prijav, ki so tudi anonimne. Prijavitelj ne dobi poročila o opravljenem pregledu, dobi ga vodstvo šole, inšpektorat se ne ukvarja z delom učiteljev, ampak preveri postopek in njegova stranka v postopku je ravnatelj, redni nadzor se težko izvaja po predvideni časovnici zaradi premajhnega števila inšpektorjev ... Vsekakor pa je prva pot reševanja težav pri učitelju oziroma ravnatelju. Več informacij o predstavitvi je v zapisniku, ki ga bo predsednica posredovala članom.

* Predsednica se zahvali vsem članom za sodelovanje in njihov čas, upa, da bodo delali z roko v roki s šolo in da bodo ostali v svetu še naprej. Zahvali se ravnateljici za dolgoletno skupno delo, velikokrat so bile razprave burne, vendar se je vedno našel skupni jezik. Upa, da bo šola zaživela v novi luči.
* Ravnateljica se zahvali Alji Polenek za njeno delo. Pohvali njeno konstruktivnost pri reševanju težav in željo čimbolj pomagati učencem ter vzpostaviti komunikacijo.

Seja je bila zaključena ob 18.20.

Zapisala: Predsednica Sveta staršev

Petra Bračko Petek Alja Polenek

Priloga:

* obrazloženo mnenje Sveta staršev o kandidatih